Levy Mwanawasa
Levy Mwanawasa, 3.9.1948-19.8.2008, zambisk politiker, præsident fra 2002. Mwanawasa var uddannet jurist. Han var Zambias vicepræsident 1991-94 og blev i 2001 overraskende kandidat for regeringspartiet Movement for Multiparty Democracy (MMD) og udpeget til at efterfølge Frederick Chiluba som landets præsident. Mwanawasa vandt præsidentvalget samme år og blev i januar 2002 indsat i embedet. Han blev i en periode set som Chilubas håndgangne mand, men fik ikke desto mindre anklaget denne for korruption i 2003.